Nelivetojen kasvanut talviturmariski johtuu tutkijoiden arvion mukaan nelivedon luomasta turvallisuusharhasta. Kuva: Jukka-Pekka Moilanen

Nelivetoisen auton riski joutua onnettomuuteen suurenee selvästi talvioloissa, kertoo ruotsalaisen vakuutusyhtiön Folksamin vasta julkistettu tutkimus.

Tuloksesta kertoi ensimmäisenä Hufvudstadsbladet.

Tutkimuksen aineistona on noin 35 000 Ruotsin poliisin tietoon päätynyttä onnettomuutta. Varhaisimmat ovat vuodelta 2003.

Folksamin mukaan nelivetoisten autojen henkilövahinkoihin johtaneet onnettomuudet lisääntyivät liukkaalla ja lumisissa tieoloissa lähes kolmanneksella.

Törmäysturmissa nelivetoautoilla oli myös kymmenen prosenttia suurempi törmäysnopeus kuin vastaavilla kaksivetoisilla autoilla.

Folksamin mukaan merkitystä ei ollut sillä, oliko kyse isosta vai keskikokoisesta autosta. Sekään ei vaikuttanut, onko neliveto jatkuva vai pidon heikentyessä salamannopeasti aktivoituva.

Kuskilla turvaharha nelivedon takia

Nelivetojen kasvanut talviturmariski johtuu tutkijoiden arvion mukaan nelivedon luomasta turvallisuusharhasta: ratissa tulee ajateltua, että nelivetoinen on turvallisempi paremman vetopidon ja vakaiden ajo-ominaisuuksien ansiosta, ja vauhtia pidetään liikaa.

Sitten kun tulee jarrutuksen tarve, pysäytysmatka ei olekaan sen lyhyempi kuin etu- tai takavetoisella, sanoo Folksamin liikennetutkija Matteo Rizzi yhtiön tiedotteessa.

Rizzin mukaan nelivedon turvallisuudesta ei ole aiemmin tehty vastaavaa tutkimusta. Havaitun suuruiset kielteiset vaikutukset olivat tutkijoille yllätys, Rizzi sanoo Helsingin Sanomille.

Tutkimuksessa vertailtiin onnettomuustietoja niistä autoista, joista on nelivetoinen ja kaksivetoinen versio.

Vertailussa oli mukana myös pelkästään kaksivetoisia automalleja. Kaikissa vertailluissa nelivetoautoissa oli ajonvakautusjärjestelmä.

Noin 30 prosenttia Ruotsissa myydyistä uusista autoista on nelivetoisia, Folksam kertoo. Suomessa osuus on pienempi.

Folksamin mukaan tavallisia läpikäydyssä onnettomuustilastossa vastaantulleita nelivetoisia automalleja olivat muun muassa Audi A4, Audi A6, Skoda Octavia, Subarun Legacy ja Outback, useat Volvon katumaasturit ja nelivetomallit, VW Passat sekä Nissan Qashqai.